Stampa t-test tal-qari ... L-Erbatax-il Ġimgħa taż-Żmien ta' Matul is-Sena Ladarba huma jiżirgħu r-riħ, għad jaħsdu r-riefnu. Ħos 8, 4-7.11-13 Qari mill-Ktieb tal-Profeta Ħosegħa Dan jgħid il-Mulej: "Huma ħatru slaten f'Iżrael, iżda dan ma kienx ġej minni; għażlu prinċpijiet, bla ma kont naf jien. Il-fidda u d-deheb tagħhom għall-qerda tagħhom stess. Nistmerru l-għoġol tiegħek, Samarija! Il-korla tiegħi xegħlet għalik. Kemm se jdumu wlied Iżrael, bla ħila li jissaffew? Dak għamlu raġel tas-sengħa; dak mhuwiex alla. L-għoġol ta' Samarija għad isir frak. Ladarba huma jiżirgħu r-riħ, għad jaħsdu r-riefnu. Il-qamħ ma jsebbilx, ma joħroġx dqiq minnu; u jekk isir, jibilgħuh il-barranin. Efrajm kattar l-altari biex jidneb, altari biex jidneb saru għalih. Kieku kelli niktiblu bl-eluf il-liġijiet tiegħi, kieku jqisuhom liġijiet tal-barranin. Jistgħu joffru l-vittmi u jieklu l-laħam, lill-Mulej ma jogħġbuh xejn. Għad jiftakar fi ħżunithom u ħtijiethom jikkastigahom. Lejn l-Eġittu għad jerġgħu jmorru!" Il-Kelma tal-Mulej R/. Irroddu ħajr lil Alla R/. (9a): Iżrael ittama fil-Mulej Fis-smewwiet hu Alla tagħna; hu jagħmel kulma jogħġbu. Fidda u deheb huma l-allat tagħhom, xogħol ta' idejn il-bniedem. R/. Għandhom il-fomm, u ma jitkellmux; għandhom l-għajnejn, u ma jarawx; għandhom il-widnejn, u ma jisimgħux; għandhom l-imnieħer, u ma jxommux. R/. Għandhom l-idejn, u ma jmissux; għandhom ir-riġlejn, u ma jimxux; Bħalhom ikunu dawk li jagħmluhom, u dawk kollha li jittamaw fihom. R/. Iżrael ittama fil-Mulej; hu l-għajnuna u t-tarka tagħhom. Dar Aron ittamaw fil-Mulej; hu l-għajnuna u t-tarka tagħhom. R/. AKKLAMAZZJONI QABEL L-EVANĠELJU Ġw 10,14 Jiena r-ragħaj it-tajjeb, jgħid il-Mulej, jiena nagħraf in-nagħaġ tiegħi, u n-nagħaġ tiegħi jagħrfu lili. EVANĠELJU Il-ħsad huwa kbir, iżda l-ħaddiema ftit. Qari mill-Evanġelju skont San Mattew F'dak iż-żmien, in-nies ġabu quddiem Ġesù wieħed imbikkem maħkum mix-xitan. Ġesù keċċa x-xitan, u l-imbikkem qabad jitkellem. In-nies stagħġbu, u bdew jgħidu: "Ħaġa bħal din qatt ma dehret f'Iżrael!". Imma l-Fariżej qalu: "Dan bis-saħħa tal-Prinċep tax-xjaten qiegħed ikeċċi x-xjaten". Ġesù dar l-ibliet kollha u l-irħula jgħallem fis-sinagogi, ixandar l-Evanġelju tas-Saltna, u jfejjaq kull xorta ta' mard u 'l kull min kien nieqes minn saħħtu. Ra n-nies u tħassarhom, għax kienu mdejqa u mitluqa bħal nagħaġ bla ragħaj. Imbagħad qal lid-dixxipli tiegħu: "Il-ħsad huwa kbir, iżda l-ħaddiema ftit. Itolbu mela lil Sid il-ħsad biex jibgħat ħaddiema għall-ħsad tiegħu!". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tat-XIV-il ġimgħa matul is-Sena